Ηλίας Παπαθεοδώρου

Ο Ηλίας Παπαθεοδώρου (29 Ιουνίου 1975, Κορυδαλλός Αττικής) είναι Έλληνας επαγγελματίας προπονητής καλαθοσφαίρισης. Είναι ο τωρινός προπονητής της Εθνικής Ελβετίας και του Αμαρουσίου. 

Από το 2013 μέχρι το 2018 ήταν ο πρώτος προπονητής των «μικρών» Εθνικών Ελλάδας, με τις οποίες κατέκτησε τρία μετάλλια, όλα σε Ευρωπαϊκά Πρωταθλήματα. Συγκεκριμένα δυο χρυσά, με την Κ18 και την Κ20, ενώ με την τελευταία έχει κι ένα χάλκινο.

 Προπονητική σταδιοδρομία 
 Με συλλόγους 
Ο Παπαθεοδώρου ξεκίνησε την καλαθοσφαίριση ως αθλητής στις ακαδημίες του Αθηναϊκού, όμως σε ηλικία 20 ετών σταμάτησε και ξεκίνησε την προπονητική του σταδιοδρομία στις ακαδημίες του Αθηναϊκού. Εκεί δούλεψε από το 1995 έως και το 2001. Τη σεζόν 2001–02, έγινε βοηθός του πρώτου προπονητή 

Την επόμενη σεζόν, έγινε ο πρώτος προπονητής του Λαρισαϊκού, θέση που διατήρησε έως και το 2004. Ενώ από το 2004 έως και το 2007, υπήρξε ο πρώτος προπονητής του Μαρκόπουλου.

Αφότου έφυγε από εκεί, ανέλαβε ως πρώτος προπονητής στη Νέα Κηφισιά. Εκεί παρέμεινε έως και το 2016, καταφέρνοντας την άνοδο της ομάδας το 2013, η οποία ήταν και η πρώτη στην ιστορία της. 

Τη σεζόν 2016–17, για πρώτη φορά ανέλαβε ομάδα του εξωτερικού, την καζακική Αστανά. Εκεί κατάφερε να πανηγυρίσει το νταμπλ, κερδίζοντας τόσο το πρωτάθλημα όσο και το κύπελλο. Το 2017 επέστρεψε στην Ελλάδα, αυτή τη φορά για τον ΠΑΟΚ. Με τον ΠΑΟΚ συμμετείχε δυο χρονιές στο Μπάσκετμπολ Τσάμπιονς Λιγκ, ενώ το 2019 έφτασε μέχρι τον τελικό κυπέλλου Ελλάδας, όπου ηττήθηκε από τον Παναθηναϊκό με 79–73. Τον Ιούνιο αποχαιρέτησε τον ΠΑΟΚ, με τον σύλλογο να τον ευχαριστεί για την προσφορά του. 

Τον Ιούνιο του 2019, συμφώνησε με την ΑΕΚ. Στις 16 Φεβρουαρίου 2020, κέρδισε το Κύπελλο Ελλάδας 2019–20, με την ΑΕΚ να κερδίζει στον τελικό τον Προμηθέα Πατρών με 61–57. Μάλιστα έγινε ο πρώτος Έλληνας προπονητής που κατακτά τίτλο με την ΑΕΚ, μετά τον Νίκο Μήλα τη σεζόν 1969–70. Τον Οκτώβριο αγωνίστηκε στον τελικό του Τσάμπιονς Λιγκ στο Ο.Α.Κ.Α, ηττήθηκε όμως από την Μπουργός 85–74. Στις 13 Μαρτίου 2021, έγινε ο 26ος προπονητής από καταβολής Α' Εθνικής (από το 1963–64) που έφτασε σε τριψήφιο αριθμό νικών Πρωταθλήματος έχοντας 100 στις 179 (55,86%). Στις 10 Απριλίου, αποχώρησε από τον πάγκο της Ένωσης, μετά τις ήττες από Λαύριο και Κολοσσό για το Πρωτάθλημα Ελλάδας, ενώ είχε μείνει εκτός Final 8 στο Μπάσκετμπολ Τσάμπιονς Λιγκ. 

Στις 19 Ιουλίου 2022, ανακοινώθηκε η συνεργασία του με τον Κολοσσό Ρόδου, αναλαμβάνοντας την τεχνική ηγεσία της ομάδας. Με τον Κολοσσό συμμετείχε στο Final 8 του Κυπέλλου Ελλάδας και οδήγησε την ομάδα στην κατάκτηση της έβδομης θέσης στο Πρωτάθλημα. 

Στις 19 Μαΐου 2023, έγινε επίσημα προπονητής του Προμηθέα Πατρών.

Στις 31 Μαΐου 2025, το Μαρούσι ανακοίνωσε την συμφωνία του με τον προπονητή για δύο χρόνια. 

 Με Εθνικές ομάδες 

 Εθνική Ελλάδας 
Το 2013, ανέλαβε ως πρώτος προπονητής την Εθνική Ελλάδας Ανδρών Κ18, με την οποία κατέκτησε το χρυσό μετάλλιο στο Ευρωπαϊκό πρωτάθλημα καλαθοσφαίρισης εφήβων του 2015. Αργότερα, ανέλαβε και την Εθνική Κ19, καθώς και την Κ20. Με την τελευταία κατέκτησε το χάλκινο μετάλλιο στο Ευρωπαϊκό πρωτάθλημα καλαθοσφαίρισης εφήβων Β κατηγορίας του 2016, ενώ το 2017, το χρυσό μετάλλιο στην Α κατηγορία. Το 2021, ανακοινώθηκε ως βοηθός προπονητή του Ρικ Πιτίνο στην Εθνική ομάδα, για το Προολυμπιακό τουρνουά του Καναδά. Στο Πρoολυμπιακό τουρνουά η Εθνική έχασε από τον Καναδά (91–97), νίκησε όμως την Κίνα (105–80) και προκρίθηκε στον ημιτελικό. Εκεί νίκησε την Τουρκία με 81–63 και προκρίθηκε στον τελικό, όπου ηττήθηκε από την Τσεχία με 97–72, χάνοντας την πρόκριση στους Ολυμπιακούς Αγώνες.

 Εθνική Ελβετίας 
Τον Ιούλιο του 2021, συμφώνησε σε συμβόλαιο με την Εθνική Ελβετίας.

 Τίτλοι-Διακρίσεις 

 Με Εθνικές Ελλάδας Νέων 
 2015 Ευρωπαϊκό πρωτάθλημα καλαθοσφαίρισης εφήβων 
 2016 Ευρωπαϊκό πρωτάθλημα καλαθοσφαίρισης νέων ανδρών Β 
 2017 Ευρωπαϊκό πρωτάθλημα καλαθοσφαίρισης νέων ανδρών 

 Με συλλόγους 

 Α.Ε.Ν. Κηφισιάς 
 Πρωτάθλημα Α2 Εθνικής: (2013)

 Αστανά 
 Πρωτάθλημα Καζακστάν: (2017)
 Κύπελλο Καζακστάν: (2017)

 Α.Ε.Κ. 
Κύπελλο Ελλάδας: (2020)

 Παραπομπές 

 Εξωτερικοί σύνδεσμοι 
Προφίλ στο Twitter
Προφίλ στο eurobasket.com

Κατηγορία:Έλληνες προπονητές καλαθοσφαίρισης
Κατηγορία:Προπονητές καλαθοσφαίρισης Νέας Κηφισιάς
Κατηγορία:Προπονητές καλαθοσφαίρισης ΜΚ Αστάνα
Κατηγορία:Προπονητές καλαθοσφαίρισης ΠΑΟΚ
Κατηγορία:Προπονητές καλαθοσφαίρισης ΑΕΚ
Κατηγορία:Προπονητές καλαθοσφαίρισης Εθνικής Ελβετίας
Κατηγορία:Προπονητές καλαθοσφαίρισης Κολοσσού Ρόδου
Κατηγορία:Προπονητές καλαθοσφαίρισης Προμηθέα Πατρών
Κατηγορία:Έλληνες προπονητές καλαθοσφαίρισης στο εξωτερικό